রাজ্যে কোনও কলকারখানাই বন্ধ নেই। মঙ্গলবার বিধানসভায় এমনই দাবি করলেন শ্রমমন্ত্রী মলয় ঘটক। বিরোধীদের তির্যক মন্তব্য, ‘অসত্যে’র মিছিলে নাম লিখিয়েছে রাজ্য সরকার। 
এদিন বিধানসভার প্রশ্নোত্তর পর্বে সিপিএম বিধায়ক প্রদীপকুমার সাহা জানতে চান, বর্তমানে রাজ্যে কত সংখ্যক কলকারখানা বন্ধ আছে? প্রশ্নের জবাবে মলয় বলেন, ‘‘কোনও কলকারখানা বন্ধ নেই।’’ ওই বিধায়ক ডানলপ, জেসপ-সহ একাধিক ‘বন্ধ’ কারখানার উদাহরণ তুলে বলেন, ‘‘তাহলে এগুলি কি বন্ধ নেই!’’ সে প্রশ্ন অবশ্য এড়িয়ে গিয়ে মন্ত্রী জানান, ‘‘এখন আর রাজ্যে বাম সরকার নেই যে, কারখানা বন্ধ হলে শ্রমিকদের না খেয়ে মরতে হবে। রাজ্য সরকার বিধানসভায় বিল এনে ডানলপ, জেসপ অধিগ্রহণ করার পর শ্রমিকদের প্রতি মাসে বেতন দেওয়া হয়। যাতে তাঁদের না খেয়ে মরতে না হয়।’’ 
এদিন বন্ধ কলকারখানা সংক্রান্ত প্রশ্নে বারবার ডানলপ এবং জেসপে’র শ্রমিকদের পাশে দাঁড়ানোকেই হাতিয়ার করেন মলয়। বিরোধী দলনেতা আব্দুল মান্নান বলেন, ‘‘হাস্যকর। রাজ্য সরকার যে অসত্যের মিছিলেই ভর করে চলছে তা শ্রমমন্ত্রীর কথাতেই স্পষ্ট।’’